Záverečná správa
 o príprave a priebehu volieb do Národnej rady Slovenskej republiky   
___________________________________________________________________________

I

	Predseda Národnej rady Slovenskej republiky rozhodnutím č. 279/2002 Z.z. vyhlásil voľby do Národnej rady Slovenskej republiky a určil dni konania volieb na piatok                 20. septembra a sobotu 21. septembra 2002. 

	Na základe rozhodnutia o vyhlásení volieb do Národnej rady Slovenskej republiky  predložil minister vnútra Slovenskej republiky 20. júna 2002 vláde Slovenskej republiky návrh Organizačno-technického zabezpečenia volieb do Národnej rady Slovenskej republiky  v roku 2002, ktorý uznesením č. 713 z 26. júna 2002 vláda schválila. Uložila ministrom, predsedovi Štatistického úradu SR a prednostom okresných úradov zabezpečiť vo svojej pôsobnosti plnenie úloh vyplývajúcich z harmonogramu organizačno-technického zabezpečenia volieb do Národnej rady Slovenskej republiky. Súčasne vymenovala za zapisovateľku Ústrednej volebnej komisie JUDr. Líviu Škultétyovú, vedúcu volebného oddelenia Ministerstva vnútra Slovenskej republiky. 

Harmonogram organizačno-technického zabezpečenia volieb do Národnej rady Slovenskej republiky bol bezodkladne po schválení vládou daný k dispozícii okresným úradom za účelom  oboznámenia sa s určenými úlohami a lehotami na ich plnenie a tiež za účelom metodicky usmerniť obce pri plnení ich úloh spojených s prípravou volieb. 

V záujme jednotného a včasného plnenia úloh vyplývajúcich zo zákona SNR               č. 80/1990 Zb. o voľbách do Slovenskej národnej rady v znení neskorších predpisov a z    harmonogramu organizačno-technického zabezpečenia volieb vypracovalo ministerstvo  vnút-     tra  „Pokyn,  ktorým sa upravujú  podrobnosti  o  úlohách obcí  a miestnych  orgánov štátnej správy  pri voľbách do Národnej rady Slovenskej republiky a vydávajú   sa vzory volebných  tlačív“ a  metodickú pomôcku s odborným komentárom k zákonu                      SNR č. 80/1990 Zb. o voľbách do Slovenskej národnej rady v znení neskorších predpisov. Následne zabezpečilo ich vytlačenie a distribúciu na okresné úrady, obce a mestá. Súbežne s tým Štatistický úrad  Slovenskej republiky v spolupráci s Ministerstvom vnútra Slovenskej republiky vypracoval pre potreby  volebných komisií „Metodický pokyn na spracovanie výsledkov hlasovania vo voľbách do Národnej rady Slovenskej republiky. V lehotách ustanovených vo volebnom zákone a v harmonograme organizačno-technického zabezpečenia ministerstvo vnútra  vypracovalo vzory volebných tlačív, voličských preukazov, zoznamov voličov a hlasovacích lístkov. Zriadilo osobitnú komisiu, ktorá v súlade so zákonom o verejnom obstarávaní prác, tovarov a služieb zabezpečovala výber dodávateľov na výrobu a distribúciu volebných tlačív, hlasovacích lístkov, volebných schránok a volebných zásten. Volebné tlačivá boli v určených lehotách distribuované okresným úradom a prostredníctvom  nich  jednotlivým obciam  a mestám. Tlač hlasovacích lístkov bola zabezpečená osobitne pre každý zaregistrovaný kandidujúci politický subjekt. Osobitná pozornosť bola venovaná tlači voličských preukazov, ktoré boli opatrené poradovými číslami s usmernením pre obce na vedenie ich evidencie pri vydaní voličom. Ďalej boli zabezpečené nasledovné volebné tlačivá:  informácia pre voliča, oznámenie o čase a mieste konania volieb, zoznam zaregistrovaných   kandidátov, preukazy členov a zapisovateľov volebných komisií a členov ich odborných (sumarizačných) útvarov, označenie volebných miestností a  volebné obálky.

Uskutočnením koordinačných porád zástupcov rezortov, ktoré sa podieľali na plnení niektorých úloh spojených s prípravou a vykonaním volieb, bola splnená úloha ministra vnútra, ktorá mu vyplývala z bodu B.3 uznesenia vlády č. 713. Na poradách bola koordinovaná činnosť  rezortov, riešené otázky organizačného charakteru, boli vykonávané kontroly plnenia úloh a prípadne odporúčané návrhy na prijatie opatrení smerujúcich k splneniu úloh v určených lehotách.

Ďalšou dôležitou úlohou bolo  zabezpečenie telekomunikačného spojenia volebných orgánov všetkých stupňov. Ministerstvo vnútra a štatistický úrad v súčinnosti so Slovenskými telekomunikáciami, a.s., na základe vzájomných rokovaní súvisiacich s touto problematikou, zabezpečili spojenie pevnými  telefónnymi  prípojkami existujúcimi, dočasnými a preloženými. V tých obciach, ktoré boli pokryté signálom siete EuroTel bolo zabezpečené spojenie volebných orgánov pomocou  zapožičaných mobilných telefónov od uvedeného operátora. Zapožičané mobilné telefóny boli po ukončení volieb v určenej lehote vrátené ich prenajímateľovi. Pri rozhodovaní o použití mobilných telefónov prihliadalo ministerstvo vnútra predovšetkým na značné výdavky spojené s prekládkami pevných telefónnych liniek a na výdavky za odpočty impulzov, ktoré nie sú potrebné pri použití mobilných telefónov. Tento spôsob spojenia volebných orgánov bol zvolený z dôvodu, že sa osvedčil aj vo voľbách do zastupiteľstiev samosprávnych krajov.

Na telefonické spojenie Ústrednej volebnej komisie, okresných volebných komisií a okrskových volebných komisií bolo zabezpečených celkom 4 364 mobilných telefónov s kreditom à 500,- Sk.. V 1 699 volebných okrskoch, ktoré neboli pokryté signálom mobilnej siete EuroTel, bolo spojenie zabezpečené prostredníctvom pevných telefónnych prípojok.       V 4 186 volebných okrskoch, ktoré boli pokryté signálom mobilnej siete EuroTel, bolo spojenie zabezpečené mobilnými telefónmi. Systém telekomunikačného spojenia bol počas volebných dní funkčný a bezporuchový.

V súlade s volebným zákonom a za účelom jednotného postupu volebných orgánov všetkých stupňov, orgánov miestnej štátnej správy a obcí pri úschove volebnej dokumentácie vydalo ministerstvo vnútra 22. júla 2002 Pokyn na úschovu volebných dokumentov z volieb do Národnej rady Slovenskej republiky v roku 2002. 

Osobitná pozornosť zo strany ministerstva vnútra  bola venovaná  odbornej príprave príslušných zamestnancov okresných úradov a zapisovateľov okresných volebných komisií, a to v rámci vykonaných odborných školení. Príslušní zamestnanci okresných úradov zabezpečili a viedli školenia členov okresných a okrskových volebných komisií s dôrazom na úlohy, ktoré im ukladá volebný zákon.

Okrem telefonických usmernení zástupcov kandidujúcich politických subjektov, v súvislosti s predkladaním kandidátnych listín, boli vzory týchto volebných tlačív spolu s informáciou o sídle zapisovateľky Ústrednej volebnej komisie uverejnené na Internetovej stránke Sekcie verejnej správy ministerstva vnútra.

Za účelom poskytnutia informácií voličom zriadilo ministerstvo vnútra telefónne  informačné linky. O informácie prejavilo záujem 1 026 občanov so zameraním na voličské preukazy, volebné miestnosti, na spôsob úpravy hlasovacích lístkov, na možnosť hlasovania do prenosnej volebnej schránky, možnosť hlasovania v zahraničí a ďalšie. 

Frekvencia otázok zo strany voličov na hlasovanie mimo územia Slovenskej republiky sa zvyšovala ku dňu konania volieb. Tejto požiadavke voličov nebolo možné vyhovieť, nakoľko volebný zákon hlasovanie v zahraniční neupravuje. Právne úpravy v iných krajinách riešia túto problematiku tým, že umožňujú hlasovanie oprávnených osôb na zastupiteľských úradoch alebo prostredníctvom pošty. Zohľadnenie tejto požiadavky voličov, prípadne aj niektorých iných otázok technického charakteru na zdokonalenie volebného procesu, si vyžiada vypracovanie návrhu na zmenu a doplnenie zákona upravujúceho voľby do Národnej rady Slovenskej republiky. 

V súlade s Rozkazom ministra vnútra Slovenskej republiky bol zriadený štáb pre koordináciu plnenia úloh Policajného zboru počas prípravy a konania volieb a ustanovené jeho úlohy, ktorých splnením bol zabezpečený verejný poriadok, ako aj ochrana budov, v ktorých boli volebné miestnosti v noci z 20. na 21. septembra 2002. 

Rozkazom prezidenta Hasičského a záchranného zboru na vykonanie požiarno-bezpečnostných opatrení v súvislosti s prípravou a konaním volieb do Národnej rady Slovenskej republiky boli uložené osobitné úlohy riaditeľom krajských riaditeľstiev Hasičského a záchranného zboru.   

Úlohy súvisiace s voľbami splnil rezort obrany v súlade s Rozkazom ministra obrany o zabezpečení volieb do Národnej rady Slovenskej republiky a Nariadením náčelníka Generálneho štábu ozbrojených síl SR na zabezpečenie vykonania volieb do Národnej rady Slovenskej republiky.  

Rozkazom ministra dopravy, pôšt a telekomunikácií Slovenskej republiky                    – zabezpečenie vykonania volieb do Národnej rady Slovenskej republiky - boli veliteľovi Železničného vojska, veliteľom útvarov a zariadení Železničného vojska vydané pokyny, na základe ktorých bolo zabezpečené hlasovanie hromadne ubytovaných vojakov Železničného vojska.

Činnosť Najvyššieho súdu Slovenskej republiky v konaní vo veciach registrácie kandidátnych listín, činnosť okresných súdov vo veciach zoznamov voličov a organizáciu hlasovania v miestach kde sa vykonáva väzba, bola zabezpečená Úpravou ministra spravodlivosti Slovenskej republiky k organizačno-technickému zabezpečeniu volieb do Národnej rady Slovenskej republiky. Uplatnenie volebného práva obvinených vo výkone väzby bolo zabezpečené rozkazom generálneho riaditeľa Zboru väzenskej a justičnej stráže. 

Podľa príkazu ministra zdravotníctva Slovenskej republiky k organizačno-technickému zabezpečeniu volieb do Národnej rady Slovenskej republiky, bolo zabezpečené hlasovanie v zdravotníckych zariadeniach, v ktorých bol vytvorený osobitný volebný okrsok, vrátane hlasovania do prenosnej volebnej schránky. 

Ministerstvo zahraničných vecí Slovenskej republiky vypracovalo a zaslalo na zastupiteľské úrady Slovenskej republiky informáciu o konaní volieb do Národnej rady Slovenskej republiky v roku 2002 s vysvetlením spôsobu,  ako môžu uplatniť volebné právo občania Slovenskej republiky, ktorí nemajú trvalý pobyt na jej území a v deň volieb sa budú zdržiavať na Slovensku. Súčasne boli veľvyslanectvá a generálne konzuláty požiadané, aby boli o uvedenom vhodnou formou informovaní tí občania Slovenskej republiky, ktorí sa zdržiavajú v krajine ich pôsobnosti. 

	Významnú úlohu pri príprave a zabezpečení volieb do Národnej rady Slovenskej republiky plnil Štatistický úrad Slovenskej republiky. V súlade s úlohami obsiahnutými v harmonograme organizačno-technického zabezpečenia volieb, vypracoval v spolupráci s Ministerstvom vnútra Slovenskej republiky pre potreby volebných komisií metodický pokyn na spracovanie výsledkov hlasovania vo voľbách a podieľal sa aj na inštruktážnych školeniach zamestnancov štátnej štatistiky a členov okrskových volebných komisií. Vypracoval a vydal tiež Projekt automatizovaného spracovania výsledkov hlasovania vo voľbách do NR SR 2002.

	V súlade so zákonom vytvoril štatistický úrad odborné (sumarizačné) útvary pre okresné volebné komisie a odborný (sumarizačný) útvar pre Ústrednú volebnú komisiu. V odborných (sumarizačných) útvaroch sa na príprave a spracovaní výsledkov hlasovania vo voľbách podieľalo  cca 1200 pracovníkov.

	Na prípravu a spracovanie výsledkov hlasovania vo voľbách do Národnej rady Slovenskej republiky boli použité osobné počítače rady 586 v celkovom počte 386 kusov. 

	Programové vybavenie pre okresnú úroveň spracovania zabezpečil Inštitút informatiky a štatistiky Bratislava, programové vybavenie pre republikovú úroveň zabezpečil štatistický úrad vlastnými pracovníkmi.  

	Prenosy údajov z odborných (sumarizačných) útvarov okresných volebných komisií do odborného (sumarizačného) útvaru Ústrednej volebnej komisie sa uskutočnili priamo z ich sídiel s využitím ISDN liniek.
 
	V období pred voľbami odborný (sumarizačný) útvar Ústrednej volebnej komisie spolupracoval s Ústrednou volebnou komisiou na kontrole podaných kandidátnych listín.  V tomto období sa uskutočnili dve skúšky spracovania výsledkov hlasovania na simulovaných údajoch vybraných okresov a jedna celoplošná skúška spracovania výsledkov hlasovania vo voľbách v sídlach okresných volebných komisií. Preverila sa nimi organizačná, technická, komunikačná, programová a personálna pripravenosť odborných (sumarizačných) útvarov volebných komisií. 

	Odborné (sumarizačné) útvary volebných komisií spracovali výsledky volieb podľa časového harmonogramu a v súlade s vydanou  metodikou. 

V súlade s ustanovením volebného zákona  vyhradili Slovenská televízia a Slovenský rozhlas po 21 hodín vysielacieho času, ktorý bol rovnomerne rozdelený pre politické subjekty kandidujúce do Národnej rady Slovenskej republiky, v rámci ktorého vysielali svoje volebné relácie (volebné spoty). Termíny vysielacích časov pre jednotlivé politické strany boli rozdelené žrebom, k sťažnostiam nedošlo.  

Úlohy, ktoré vyplývali obciam a mestám v súvislosti s prípravou a vykonaním volieb, boli splnené v zákonom stanovených lehotách. Starostovia obcí (primátori miest) vymenovali zapisovateľov okrskových volebných komisií, zvolali ich prvé zasadnutie,  utvorili 5 885 volebných okrskov, z toho 13 osobitných volebných okrskov v zdravotníckych zariadeniach. V súlade s platnou právnou úpravou určili starostovia obcí skorší začiatok hlasovania v 21 obciach.  Na základe žiadostí voličov bolo vydaných 65 939 voličských preukazov, ktoré umožnili voličom hlasovať vo volebných okrskoch mimo ich trvalého bydliska. Zo stálych zoznamov voličov vyhotovili obce zoznamy voličov pre jednotlivé volebné okrsky, do ktorých bolo zapísaných 4 157 802 voličov. Pre činnosť okrskových  volebných komisií boli vytvorené všetky potrebné podmienky. Volebné miestnosti boli vybavené tak, že volebný akt prebiehal plynulo a nerušene.   

Utvorenie a činnosť okresných volebných komisií zabezpečovali okresné úrady. Ich prednostovia vymenovali zapisovateľov týchto volebných orgánov, zvolali prvé zasadnutia okresných volebných komisií a zabezpečovali doplnenie chýbajúcich členov okrskových volebných komisií, ak neboli utvorené v zákonom požadovanom počte členov. 

Distribúciu všetkých volebných tlačív a materiálov obciam zabezpečili zamestnanci okresných úradov bezozvyšku a v stanovenej lehote, napriek tomu, že išlo o mimoriadne náročnú úlohu predovšetkým s ohľadom na mimoriadne veľké množstvo tlačív. Hmotnosť hlasovacích lístkov pre všetkých 26 zaregistrovaných kandidujúcich subjektov predstavovala 436 ton,  zoznam zaregistrovaných kandidátov 326 ton.  Okresné úrady tiež zabezpečili požadované podmienky na inštaláciu výpočtovej techniky a jej ochranu. Tiež zabezpečili včasné doručenie všetkých usmernení a pokynov Ústrednej volebnej komisie pre obce a okrskové volebné komisie utvorené na ich území.     

Orgány samosprávy obcí a miest, ako aj miestne orgány štátnej správy splnením všetkých úloh spojených s prípravou a vykonaním volieb do Národnej rady Slovenskej republiky prispeli podstatnou mierou k ich  plynulej príprave a  priebehu.  

II.

	Prvé zasadnutie Ústrednej volebnej komisie zvolal, v súlade s platnou právnou úpravou, predseda  vlády   Slovenskej republiky. Po úvodnom vystúpení predsedu vlády podpísali členovia Ústrednej volebnej komisie zákonom predpísaný sľub a ujali sa svojej funkcie. Za predsedu Ústrednej volebnej komisie bol žrebom určený Ing. Pavol Baxa, zástupca Kresťanskodemokratického hnutia a za podpredsedu RSDr. Ladislav Jača, zástupca Komunistickej strany Slovenska. 

Kandidátne listiny pre voľby do Národnej rady Slovenskej republiky v roku 2002 predložilo v zákonom stanovenej lehote 29 politických strán a politických hnutí.

Na druhom zasadnutí vzala Ústredná volebná komisia na vedomie oznámenie Živnostenskej strany Slovenskej republiky o tom, že svoju kandidátnu listinu berie späť a vo voľbách nebude kandidovať.  

Ústredná volebná komisia po preskúmaní 28 kandidátnych listín odmietla registrovať kandidátnu listinu politickej strany Aktívne ženy – OS Slovenska. Ostatných 27 kandidátnych listín zaregistrovala. Najvyšší súd Slovenskej republiky rozhodnutie Ústrednej volebnej komisie  o neregistrácii kandidátnej listiny politickej strany Aktívne ženy – OS Slovenska   potvrdil.

Na šiestom zasadnutí vzala Ústredná volebná komisia na vedomie oznámenie Demokratickej strany o tom, že svoju kandidátnu listinu berie späť a vo voľbách nebude kandidovať. 

Vo voľbách do Národnej rady Slovenskej republiky v roku 2002 kandidovalo celkom 26 politických strán a politických hnutí. 

Ústredná volebná komisia uskutočnila sedem zasadnutí, na ktorých prijala celkom 107 uznesení. Okrem preskúmania predložených kandidátnych listín a ich registrácie sa komisia zaoberala a riešila doručené písomné podania, udelila súhlas na prítomnosť pri sčítaní výsledkov hlasovania okrskovými volebnými komisiami všetkým 365 osobám, ktoré predložili žiadosť, prijímala informácie zástupcov ústredných orgánov štátnej správy, štatistického úradu, zástupcov rozhlasu a televízie o plnení úloh spojených s prípravou a vykonaním volieb. Po doručení a preskúmaní zápisníc všetkých okresných volebných komisií riešila otázky spojené s prípravou a vyhotovením svojej zápisnice o výsledku volieb. 

V dňoch konania volieb 20. a 21. septembra zasadala komisia nepretržite, v rámci ktorého zasadnutia, okrem riešenia zaslaných podaní, vykonávali jej členovia návštevy volebných miestností na území celej Slovenskej republiky. O získaných poznatkoch podávali jednotliví členovia priebežné informácie. Vyplývalo z nich, že voľby prebiehali pokojne, plynulo a v súlade s platnou právnou úpravou.

Členovia Ústrednej volebnej komisie prerokovali obsah zápisnice o výsledku volieb na svojom zasadnutí 23. septembra 2002 a túto podpísali. Žiadny z členov Ústrednej volebnej komisie Zápisnicu o výsledku volieb do Národnej rady Slovenskej republiky, ktoré sa konali 20. a 21. septembra 2002 neodmietol podpísať. V súlade s platnou právnou úpravou po podpísaní zápisnice o výsledku volieb uverejnila Ústredná volebná komisia  ich celkové výsledky.

Na všetkých zasadnutiach Ústrednej volebnej komisie sa aktívne zúčastňovali niektorí z členov volebnej pozorovateľskej misie OBSE/ODIHR, ktorí vyjadrili poďakovanie ministerstvu vnútra, štatistickému úradu, Ústrednej volebnej komisii a ďalším úradom za ich dôkladnú spoluprácu a pomoc počas pozorovania. Pozorovateľská misia dospela k názoru, že voľby do Národnej rady Slovenskej republiky, ktoré sa konali 20. a 21. septembra zodpovedali štandardom slovenského práva a medzinárodným požiadavkám na priebeh demokratických volieb.